<prompt> Generate an article for the following headline: Vatsigiri vava kutenderwa munhandare  <response>: VATSIGIRI venhabvu vakabaiwa majekiseni ose ekudzivirira Covid-19 vave kutenderwa kuona mitambo yeChibuku Super Cup. Sangano reSports and Recreation Commission SRC rakanyorera kuZimbabwe Football Association Zifa richazivisa kuti chikumbiro chavo chekuti mitambo yeChibuku Super Cup inge iine vatsigiri 2 000 munhandare chatambirwa. Mutsamba yakanyorwa neSRC, akafanobata chigaro chadirector general Sebastain Garikai anoti vatsigiri 2 000 vachaona mitambo iyi vanofanirwa kunge vakabaiwa nhomba dzeCovid-19 uye pose pavanoenda kumitambo iyi vagare vakapfeka mamasiki nekutevedzera matanho ose ekudzivirira kupararira kwechirwere ichi. Chikumbiro chenyu chekuti vatsigiri vaone nhabvu vari munhandare chatambirwa. Saka vatsigiri vose vari muZone 3 neZone 4 vanofanirwa kuuya nemakadhi anoratidza kuti vakabaiwa majekiseni ose eCovid-19 pamwe nezvitupa zvavo kunhandare pavanenge vachipinda. Naizvozvo, tinokurudzira kuti matikiti ekupinda mumitambo iyi atengeswe mitambo isati yatanga kuitira panhandare pasazoita nyonga-nyonga uye tinotarisira kuti pave nemagedhi akasiyana anopinda nekubuda nevanhu. Mazita evatsigiri aya anofanirwa kunge akatonyoreswa kare zvekuti pakupinda munhandare pane vanenge vachiongorora. Kana munhu zita rake risipo, haatenderwe kupinda munhandare macho. Mitemo iyi nemimwe ikoshesei uye ngaitevedzerwe nekuti mukasaitedzera zvinotituma kuti timise vatsigiri vacho kuuya kuzoona mitambo iyi, anodaro Garikai. 